
Madonas novada pašvaldība 2025. gada 27. novembrī izdevusi saistošos noteikumus Nr. 25 “Pirmsskolas vecuma bērnu reģistrācijas, uzņemšanas, atskaitīšanas un diennakts uzraudzības pakalpojuma sniegšanas kārtība Madonas novada pašvaldības izglītības iestādēs, kas īsteno pirmsskolas izglītības programmas” (turpmāk – Saistošie noteikumi Nr. 25).
Saistošie noteikumi Nr. 25 nosaka kārtību, kādā privātpersonai ir iespēja pieteikt pirmsskolas vecuma bērnu uzņemšanai Madonas novada pašvaldības izglītības iestādē pirmsskolas izglītības programmas apguvei, tajā skaitā paredzot iespēju pieteikumu iesniegt elektroniski pakalpojumu portālā e-pakalpojumi.lv. Šobrīd šo pakalpojumu nodrošina SIA “Dativa”, tas integrēts vienotajā pašvaldību informācijas sistēmā VISVARIS kā atsevišķs modulis “Pirmsskolu rindas”.
Izglītības un zinātnes ministrijas projekta “Izglītības jomas informācijas sistēmu vienotā arhitektūra un pieteikumu vadības risinājums izglītības iestādēs” rezultātā izveidots digitāls risinājums – vienota pieteikumu vadības sistēma uzņemšanai izglītības iestādēs. Projekts realizēts ar Eiropas Atveseļošanās fonda atbalstu un noslēgts 2026. gada 31. maijā. Projektā izstrādāts Valsts izglītības informācijas sistēmas modulis “Pieteikumu vadības sistēma”, kas nodrošina izglītojamo pieteikumu iesniegšanu, uzkrāšanu un apstrādi, padarot uzņemšanas procesu izglītības iestādēs ērtāku, caurskatāmāku un efektīvāku. Projekta rezultātā izveidotā vienotā pieteikumu vadības sistēma nodrošina elektronisku pieteikšanos izglītības iestādēs, pieteikumu apstrādi un uzņemšanas procesa pārvaldību. Sistēmā ir integrēta datu apmaiņa ar valsts un pašvaldību informācijas sistēmām, kas ļauj automātiski izmantot jau valsts rīcībā esošos datus, samazinot administratīvo slogu iedzīvotājiem, izglītības iestādēm un pašvaldībām. Tā nodrošina arī elektronisku lēmumu apriti, izglītojamo datu nodošanu Valsts izglītības informācijas sistēmai, kā arī iespēju sagatavot pārskatus un anonimizētus statistikas datus izglītības pārvaldības vajadzībām.
Plānots, ka iedzīvotāji šo pakalpojumu izmantos caur vienoto valsts pārvaldes pakalpojumu portālu Latvija.gov.lv, izvēloties pakalpojumu “Pieteikšanās uzņemšanai izglītības iestādēs”, savukārt, pašvaldības darbinieki (tajā skaitā izglītības iestāžu darbinieki) izmantos Pieteikumu vadības sistēmu, kas ir viena no Valsts izglītības informācijas sistēmas moduļiem.
Pašvaldībai, pārejot uz vienoto pieteikumu vadības sistēmu, samazināsies izdevumi par VISVARIS moduļa “Pirmsskolu rindas” uzturēšanu.
Paredzēts, ka no 2028. gada 1. marta centralizēta elektroniskā pieteikšanās izglītības iestādēs būs obligāta visā Latvijā.
[bookmark: _Hlk236404509][bookmark: _Hlk236404624]Ņemot vērā minēto, ir priekšlikums pāriet uz vienoto pieteikumu vadības sistēmu jau šobrīd, tādēļ būtu nepieciešams veikt attiecīgus grozījumus Saistošajos noteikumos Nr. 25, nosakot, ka elektroniska pieteikšanās turpmāk notiek, izmantojot vienotajā valsts pārvaldes pakalpojumu portālā Latvija.gov.lv pieejamo pakalpojumu “Pieteikšanās uzņemšanai izglītības iestādēs”.
Saskaņā ar Izglītības likuma 17. panta pirmo daļu katras pašvaldības pienākums ir nodrošināt bērniem, kuru dzīvesvieta deklarēta pašvaldības administratīvajā teritorijā, iespēju iegūt pirmsskolas izglītību bērna dzīvesvietai tuvākajā pašvaldības izglītības iestādē.
Vispārējās izglītības likuma 26. panta pirmajā daļā noteikts, ka pašvaldību vispārējās pirmsskolas izglītības iestādēs izglītojamos uzņem izglītības iestādes dibinātāja noteiktajā kārtībā, ievērojot Izglītības likuma un citu likumu noteikumus.
Pašvaldību likuma 44. panta otrā daļa noteic, ka dome var izdot saistošos noteikumus, lai nodrošinātu pašvaldības autonomo funkciju un brīvprātīgo iniciatīvu izpildi, ievērojot likumos vai Ministru kabineta noteikumos paredzēto funkciju izpildes kārtību.
Pašvaldību likuma 46. panta trešajā daļā noteikts, ka saistošo noteikumu projektu un tam pievienoto paskaidrojuma rakstu pašvaldības nolikumā noteiktajā kārtībā publicē pašvaldības oficiālajā tīmekļvietnē sabiedrības viedokļa noskaidrošanai, paredzot termiņu, kas nav mazāks par divām nedēļām. Saņemtos viedokļus par saistošo noteikumu projektu pašvaldība apkopo un atspoguļo šo noteikumu projekta paskaidrojuma rakstā.
Atbilstoši Pašvaldību likuma 46. panta trešajai daļai sabiedrības viedokļa noskaidrošanai saistošo noteikumu projekts no 2026. gada 13. augusta līdz 2026. gada 28. augustam publicēts pašvaldības tīmekļa vietnē www.madona.lv sadaļas “Dokumenti” apakšsadaļā “Saistošo noteikumu projekti”. Publicēšanas laikā par noteikumu projektu netika saņemti sabiedrības viedokļi.
Pašvaldību likuma 47. panta otrajā daļā paredzēts, ka dome triju darbdienu laikā pēc lēmuma parakstīšanas rakstiski nosūta atzinuma sniegšanai Viedās administrācijas un reģionālās attīstības ministrijai saistošos noteikumus sociālās drošības un bērnu tiesību aizsardzības jautājumos. Ministrija mēneša laikā no saistošo noteikumu saņemšanas dienas izvērtē to tiesiskumu un nosūta pašvaldībai attiecīgu atzinumu.
Pašvaldību likuma 47. panta ceturtajā daļā paredzēts, ja Viedās administrācijas un reģionālās attīstības ministrijas atzinumā nav izteikti iebildumi pret saistošo noteikumu tiesiskumu, pašvaldība triju darbdienu laikā pēc atzinuma saņemšanas nosūta saistošos noteikumus un to paskaidrojuma rakstu izsludināšanai oficiālajā izdevumā “Latvijas Vēstnesis”. Šāda kārtība piemērojama arī gadījumā, kad pašvaldībai likumā noteiktajā termiņā atzinums nav nosūtīts.
[bookmark: _Hlk198217867][bookmark: _Hlk195789958][bookmark: _Hlk198218907]Noklausījusies sniegto informāciju, pamatojoties uz Vispārējās izglītības likuma 26. panta pirmo daļu, Pašvaldību likuma 44. panta otro daļu, 47. panta otro un ceturto daļu, ņemot vērā 21.09.2026. Izglītības un jaunatnes lietu komitejas atzinumu, atklāti balsojot: PAR – 17 (Agris Lungevičs, Aigars Šķēls, Aivis Masaļskis, Aivis Mitenieks, Andris Dombrovskis, Dace Ozoliņa, Egils Bērziņš, Gatis Teilis, Gunārs Ikaunieks, Guntis Klikučs, Janīna Grudule, Jānis Erels, Māris Justs, Mālis Olte, Rūdolfs Medenis, Valda Kļaviņa, Zigfrīds Gora), PRET – NAV, ATTURAS – NAV, Madonas novada pašvaldības dome NOLEMJ:  

1. Izdot Madonas novada pašvaldības saistošos noteikumus Nr. 12 “Grozījumi Madonas novada pašvaldības 2025. gada 27. novembra saistošajos noteikumos Nr. 25 “Pirmsskolas vecuma bērnu reģistrācijas, uzņemšanas, atskaitīšanas un diennakts uzraudzības pakalpojuma sniegšanas kārtība Madonas novada pašvaldības izglītības iestādēs, kas īsteno pirmsskolas izglītības programmas”.
1. Uzdot Madonas novada Centrālās administrācijas Lietvedības nodaļai saistošos noteikumus un to paskaidrojuma rakstu triju darba dienu laikā pēc to parakstīšanas elektroniskā veidā nosūtīt atzinuma sniegšanai Viedās administrācijas un reģionālās attīstības ministrijai.
1. Ja Viedās administrācijas un reģionālās attīstības ministrijas atzinumā nav izteikti iebildumi par pieņemto saistošo noteikumu tiesiskumu vai pašvaldībai likumā noteiktajā termiņā atzinums nav nosūtīts, uzdot Lietvedības nodaļai triju darbdienu laikā pēc atzinuma saņemšanas saistošos noteikumus elektroniskā veidā nosūtīt izsludināšanai Latvijas Republikas oficiālajam izdevumam “Latvijas Vēstnesis” un pēc tam Madonas novada Centrālās administrācijas Attīstības nodaļai publicēšanai.
1. Kontroli par lēmuma izpildi uzdot pašvaldības izpilddirektoram.

Pielikumā: 1. Saistošie noteikumi Nr. 12“Grozījumi Madonas novada pašvaldības 2025. gada 27. novembra saistošajos noteikumos Nr. 25 “Pirmsskolas vecuma bērnu reģistrācijas, uzņemšanas, atskaitīšanas un diennakts uzraudzības pakalpojuma sniegšanas kārtība Madonas novada pašvaldības izglītības iestādēs, kas īsteno pirmsskolas izglītības programmas”.
2. Saistošo noteikumu paskaidrojuma raksts.



Domes priekšsēdētājs							A. Lungevičs

